  Виталий Пронин Берло вакытэ магазинъёсы пырыны ик кӧшкемано: дунъёс туннэ одӥг, ӵуказе - мукет. Воштӥсько соос, валамон, выллань. Эсэпез валасьтэмъёсКалыклэн кисыез вылын узырмыны вырисьёслэн али туж ӟеч вакыт тупаз: экономикаын кризис но санкциос вылэ чӧлскыса, дунъёсын нуналлы быдэ шудо. Та ужпумез син шорын возьыны курыса, улосъёслы огпол гинэ ӧз вазиськылы ни   Россилэн Президентэз Владимир Путин. Со сяна, та нуналъёсы Россиысь Прокуратуралы но Монополиен нюръяськонъя ёзлы вазиськиз Правительстволэн Тӧроез Дмитрий Медведев. Дунъёслэн ӝутскемзы экономикаысь шуг-секытъёсын гинэ герӟаськемын ӧвӧл, унояз учыръёсын адӟыны луэ магазин возисьёслэсь кӧттырмостэм луэмзэс, шуиз со.Басьтом тани сылаллы но сакырлы дунъёсты. Удмуртиысь промышленностья но вуз каронъя министерство ивортэмъя, кылем арын декабрьысен сакырлы дунъёс ӝутскизы 33 процентлы - 36,03 манетысен 48 манетозь. Сылал пачкаез понна 9-10 манет интые, табере сылэ 13-19 манет. Кылсярысь, кылем арын сьӧдчабейлы дун 29 но ӝыны манет возиськиз ке, декабрь пумын та дун ӝутскиз 61 манетозь.Магазинъёслэн кивалтӥсьёссылэн валэктонзы огшоры: дунъёслэн йылэмзы герӟаськемын оптовой дунъёслэн ӝутскеменызы - магазинъёслы та продукциез табере дуногес дунын басьтоно луэ. Тазьы но валэкто: йылӥзы мурт кунъёсысь кредитэн басьтэм оборудование понна тыриськонъёс...Кылдэм югдурез валэктыны курыса, Монополиен нюръяськонъя федерал службалэн Удмурт ёзысьтыз (УФАС) специалистъёс вазиськизы магазинъёслэн кивалтӥсьёссылы. Та дыре эскерон улэ шедемын курегпуз, сьӧдчабей, сакыр но сылал дунъёс.- Сьӧдчабей кеньыр арлэн пумаз кык поллы дунояз, - вера УФАС-ысь вузъя но коньдонъя рынокъёсты чакланъя ёзлэн кивалтӥсез Елена Стерхова. - Зэм, магазинъёслэн кивалтӥсьёссы та югдурез валэкто кеньырлэн оптовой дунызлэн ӝутскеменыз. Но учконо ке, та дун шӧдскымон ӧз йылы. Воштӥськизы вуз карон надбавкаос гинэ - котькудӥз магазин ас сяменыз пуктӥз та дунэз. Татын рос-прос адӟиське: магазинъёс котькуд поставщик понна нимаз условиос кылдытӥзы. Таиз законэн лэземын ӧвӧл, вуз вуттӥсьёслэн огкадесь правооссы-условиоссы  луыны кулэ.Удмурт шаерын сьӧдчабей кеньырлы дунэз укыр зол ӝутэмез шараямын «Вкусный дом» огазеяськонлэн. Та магазинэн герӟаськем уж эскеремын луоз март кутсконын  -  та сеть кыл кутонэ кыскемын луыны быгатоз. Сакырлы, сылаллы, курегпузлы дунъёс ласянь эскеронзэ УФАС азинтэ на: йылпумъянъёс тодмо луозы матысь дыре. Выль дунъёс паймыто.Кин валэктоз?Шаерысьтымы прокуратура но. Та ёз ивортэмъя, шӧдӥське «Ижтрейдинг» но «Вкусный дом» сетьёслэн, лушкем кенешыса, дунъёсты огвакытэ ӝутэмзы: кубисталы - 18 манетысен 42 манетозь, курегпузлы - 41 манетысен 68 манетозь, сьӧдчабей кеньырлы 16 манетысен 45 манетозь, сакырлы - 40 манетысен 65 манетозь. Таослэн но «Конкуренция сярысь» законэз тӥямзы шараяськиз ке, административной кыл кутонэ кыскемын луозы, ивортэ прокуратура.«Огъя Россия» партилэн «Калык контроль» проектэз кылдытэмын вал ӵапак дунъёсты чаклан вылысь. Ужзэ со паськыт радъя Удмурт шаерын но. Калык контролёръёс вуыло пӧртэм городъёсысь магазинъёсы, дунъёсты чаклало. Куд-ог учыръёсы, эскерон радъяны курыса, вазисько республикаысьтымы Правительствое, Прокуратурае, Монополиен нюръяськонъя службае. Алигес калык контролёръёс вуылӥзы «Ижтрейдинг» магазинэ. Контролёръёс юазы магазинысь кивалтӥсьёслэсь: маин герӟаськемын социальной кудыысь куд-ог сиён-юонъёслы дунъёслэн 2 поллы йылэмзы?  Но тыро-пыдо валэктон ӧз чузъяськы. Кивалтӥсьёс чӧлскизы коммерциын тайна вылэ. Паймемзэ ӧз ваты Кун Кенешлэн Тӧроез Владимир Невоструев:- Емыш сылалтон вакыт ортчиз ни кадь, нош учке ай, сылаллы дунъёс син куспын йылӥллям. Нош мар луоз, выль сезон вуиз ке? Мон малпамъя, магазинъёс котькуд вамышсэс валэктыны кулэ. Дунэз йылтӥзы 3 процентлы, озьыен, мед ивортозы талэсь мугзэ. Яке со, шуом, герӟаськемын кредит басьтэменызы но тыриськонъёссылэн йылэменызы, яке импорт продукциез дуноен басьтэменызы. Кылдэм югдурез сэрттыны-пертчыны курыса, вазиськимы Правительствое, - пусйиз парламентлэн Тӧроез.Удмурт Республикалэн Тӧроезлэн Александр Соловьёвлэн косэмезъя Правительстволэн бурд улаз кылдытэмын дунъёсты чакланъя нимысьтыз группа. Отчы пырисьёс та нуналъёсы котрес ӝӧк сьӧры люкаськылӥзы.Гурт удысъя но сиён-юонъя министрлэн воштӥсез Алексей Стрелков ивортӥз: гурт продукция шаермылы тырмымон гинэ ӧвӧл, палэнысь 50 пала улослы келямон поттэмын. Нош кыӵе муген соку асьме сиён-юонлы дунъёс вылӥе тэтчемын? Кылсярысь, курегпуз дунлэн 2 поллы ӝутскемез - укыргес кадь, палэнысь ворттэм комбикормлэн дунояменыз герӟано ке но.Промышленностья но вуз каронъя министрлэн воштӥсез Галина Трегубова пусйиз: кылем арын Удмуртиын сиён-юонъёслы дунъёс 12 процентлы йылӥзы. Ӵошатон вылысь: Татарстанын ӝутскизы 14 процентлы, Киров улосын - 16 процентлы, Самараын - 18 процентлы. Приволжск федерал округысь улосъёс пӧлын Удмуртиын самой дунтэм парсь сӥль, чорыг, тари кеньыр, картошка, сыр. Правительстволэн Тӧроез Виктор Савельев, ӵапак со кивалтэ дунъёсты эскеронъя группаен, та пумысен мылкыдзэ шараяз:- Шуиськомы, продукцимес келяськомы мукет улосъёсы но. Нош отын со кыӵе дунын ӵектӥське меда? Дунъёслэн пӧртэмлыксы сокем бадӟым ӧвӧл, дыр, малпасько. Уг луы шат асьме дорын поттэм вузысь транспорт понна дунэз куштыны - продукциез кыдёке ум келяське ук, асьме магазинъёсы гинэ. Сюлмаськытэ няньлы дунлэн ӝутскемез но. Та ужпумез лэчыт синмын эскероно.Елена Никитина Туспуктиз Александр Горбунов Теги: дунъёс экономика  